Id-Deċiżjoni tal-Kunsill
tat-22 ta’ Diċembru 2003
dwar il-konklużjoni ta’ Ftehim fil-forma ta’ Skambju ta’ Ittri bejn il-Komunità Ewropea u r-Renju tal-Marokk li jikkonċerna miżuri reċiproċi ta’ liberalizzazzjoni u s-sostituzzjoni tal-Protokolli 1 u 3 għall-Ftehim ta’ Assoċjazzjoni tal-KE-Marokk
(2003/914/KE)
IL-KUNSILL TA’ L-UNJONI EWROPEA,
Wara li kunsidra t-Trattat li jistabbilixxi l-Komunità Ewropea, u b’mod partikolari Artikolu 133, flimkien ma’ l-ewwel sentenza ta’ Artikolu 300(2) tiegħu,
Wara li kunsidra l-proposta mill-Kummissjoni,
Billi:
(1) Artikolu 16 tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Renju tal-Marokk, min-naħa l-oħra [1], li ilu fis-seħħ minn Marzu 2000, jipprovdi li l-Komunità u l-Marokk jimplimentaw gradwalment aktar liberalizzazzjoni tal-kummerċ reċiproku tagħhom fi prodotti agrikoli.
(2) Artikolu 18 tal-Ftehim Ewro-Mediterranju jipprovdi li mill-1 ta’ Jannar 2000 il-Komunità u r-Renju tal-Marokk janalizzaw is-sitwazzjoni bl-iskop li jiddeterminaw il-miżuri ta’ liberalizzazzjoni li għandhom jiġu applikati mill-Partijiet b’effett mill-1 ta’ Jannar 2001.
(3) Il-Komunità u r-Renju tal-Marokk ftehmu li jissostitwixxu l-Protokolli 1 u 3 għall-Ftehim Ewro-Mediterranju permezz ta’ ftehim fil-forma ta’ Skambju ta’ Ittri. Il-ftehim għandu għalhekk jiġi approvat.
(4) Il-miżuri neċessarji għall-implimentazzjoni ta’ din id-Deċiżjoni għandhom jiġu adottati skond id-Deċiżjoni tal-Kunsill 1999/468/KE tat-28 ta’ Gunju 1999 li tistabbilixxi l-proċeduri għall-eżerċizzju tal-poteri ta’ implimentazzjoni mogħtija lill-Kummissjoni [2],
IDDEĊIEDA KIF ĠEJ:
Artikolu 1
Il-Ftehim fil-forma ta’ Skambju ta’ Ittri bejn il-Komunità Ewropea u r-Renju tal-Marokk li jikkonċerna miżuri reċiproċi ta’ liberalizzazzjoni u s-sostituzzjoni tal-Protokolli 1 u 3 għall-Ftehim ta’ Assoċjazzjoni KE-Marokk fl-Anness ma’ hawnhekk huwa b’hekk approvat għan-nom tal-Komunità.
It-test tal-Ftehim fil-forma ta’ Skambju ta’ Ittri huwa anness ma’ din id-Deċiżjoni.
Artikolu 2
Il-Kummissjoni għandha tadotta r-regoli dettaljati għall-implimentazzjoni tal-Protokolli 1 u 3 skond il-proċedura stabbilita f’Artikolu 3.
Artikolu 3
1. Il-Kummissjoni għandha tiġi assistita mill-Kumitat ta’ Ġestjoni għaz-Zokkor stabbilit permezz ta’ Artikolu 42 tar-Regolament (KE) Nru 1260/2001 [3] jew, kif jista’ jkun il-każ, mill-kumitati stabbiliti mid-dispożizzjonijiet korrispondenti ta’ regolamenti oħra dwar l-organizzazzjoni komuni ta’ swieq jew mill-Kumitat tal-Kodiċi Doganali stabbilit permezz ta’ Artikolu 248a tar-Regolament (KEE) Nru 2913/92 [4].
2. Meta ssir referenza għal dan il-paragrafu, Artikoli 4 u 7 tad-Deċiżjoni 1999/468/KE għandhom japplikaw.
Il-perjodu msemmi f’Artikolu 4(3) tad-Deċiżjoni 1999/468/KE għandu jiġi stabbilit għal xahar.
3. Il-Kumitat għandu jadotta r-regoli ta’ proċedura tiegħu.
Artikolu 4
Il-President tal-Kunsill huwa hawnhekk awtorizzat li jaħtar il-persuna bis-setgħa li tiffirma l-Ftehim fil-forma ta’ Skambju ta’ Ittri sabiex tintrabat il-Komunità.
Artikolu 5
Din id-Deċiżjoni għandha tiġi pubblikata fil-Ġurnal Uffiċjali ta’ l-Unjoni Ewropea.
Magħmula fi Brussel, fit-22 ta’ Diċembru 2003.